**MNB azonosító kód: L11**

**Kitöltési előírások**

Nyújtott vállalati és háztartási hitelek hitelkockázati adatai

**I. Általános előírások**

1. A 01. és 02. táblában a vállalkozásokra (beleértve a külföldi székhellyel rendelkező vállalkozásokat is), a 03-05. táblában a természetes személyekre (beleértve a külföldi természetes személyeket is) és a velük kötött, a központi hitelinformációs rendszerről szóló 2011. évi CXXII. törvény 5. § (2) bekezdése szerinti szerződésekre vonatkozó hitelkockázati, fedezeti és egyéb kiegészítő adatokat kell kimutatni.

2. Szindikált hitel esetében az ügylet főszervezője megosztja az adott szerződés KHR-azonosítóját a többi hitelezővel. Az ügyletben részt vevő összes hitelező a saját nyilvántartása szerinti adatokat ezzel a megosztott szerződés KHR-azonosítóval jelenti.

**II. A táblák kitöltésével kapcsolatos részletes előírások**

1. A 01-05. tábla aa) oszlopában az adott szerződés KHR-azonosítóját, a 05. tábla ba) oszlopában pedig az ügyfél KHR-azonosítóját kell megadni.

2. A 01. tábla ae) és a 03. tábla ag) oszlopában a KHR-ben nyilvántartott, a tárgynegyedévben megszűnt szerződések megszűnésének okára vonatkozó adat jelentendő, a 3. melléklet 4.11. pontja szerinti, az MNB honlapján közzétett technikai segédletben megadott utolsó előfordulás kódok használatával. A megszűnt szerződésekre vonatkozó jelentéstételi kötelezettség a további tárgyidőszakokban megszűnik.

3. A 01. tábla ac) oszlopában a nem pénzügyi vállalatok besorolására a Kkvtv. 3. §-ában foglalt szabályokat kell alkalmazni.

4. A 01. tábla ad) oszlopában az alkalmazott hitelkockázati tőkekövetelmény számítási módszertől függetlenül a CRR 147. cikk (8) bekezdése szerinti speciális hitelezési kitettség, illetve a tartalmában annak megfelelő hitel jelentendő.

5. A 01. tábla ah), valamint a 03. tábla ah) oszlopában hitelkiváltás céljából kötött szerződésnek kell tekinteni azokat a szerződéseket, amelyeket célzottan az adatszolgáltatónál vagy egy másik pénzügyi intézménynél fennálló hitel kiváltása céljából, nem jogfolytonos ügyletként (pl. refinanszírozási hitel, adósságrendező hitel vagy hitelkiváltás céljából folyósított lakáshitel) kötöttek. A 03. tábla ai) oszlopában azt az információt kell megadni, hogy a lakáshitel lakás-előtakarékossági megtakarítás felhasználásával kombinált-e. A 01. tábla ak) és a 03. tábla ad) oszlopában meg kell adni, hogy az adatszolgáltató kizárólag követeléskezelés céljára vette-e át a hitelt egy másik adatszolgáltatótól. Követeléskezelés céljára átvett hitelen az engedményezés útján történt követelésvásárlás alapján, vagy jogutódlás, portfólió átruházás jogcímén fennálló követelés értendő.

6. A 01. tábla ai) és a 03. tábla al) oszlopát a nem teljesítő kitettségre és az átstrukturált követelésre vonatkozó prudenciális követelményekről szóló MNB rendelet alapján kell kitölteni.

7. A 01. és 03. tábla ba) oszlopában az egyes hitelügyletekhez elszámolt értékvesztések teljes összegét kell kimutatni, összhangban a felügyeleti mérlegben, illetve a főkönyvben nyilvántartott értékekkel. A hitelekkel és a mérlegen kívüli hitelügyletekkel kapcsolatban képzett céltartalékot nem kell jelenteni. A 01. és 03. tábla bb) oszlopát az egyedi szinten IFRS-eket alkalmazó adatszolgáltatónak kell kitöltenie, megadva, hogy a követelés az IFRS 9 alapján az 1., 2. vagy 3. értékvesztési szakaszba (Stage1, Stage2, Stage3) tartozik-e.

8. A 01. és 03. tábla bc)-bf) oszlopában szereplő értékeket a CRR-ben meghatározott definíciók és módszertan szerint kell meghatározni, az alábbiak szerint.

A sztenderd módszert alkalmazó hitelintézetek esetében elsősorban a CRR Harmadik részének a hitelkockázati tőkekövetelményről szóló II. cím 2. fejezetét kell alkalmazni. A kitettségérték meghatározásához a CRR 111. cikke, a kockázati súly meghatározásához a vállalati ügyfelek esetében (01. tábla) a CRR 122. cikke, a háztartási ügyfelek esetében (03. tábla) a CRR 123. cikke alkalmazandó, ingatlanfinanszírozás esetén a 124-126. cikk, nemteljesítő és kiemelkedően magas kockázatú kitettség esetén pedig a 127. és 128. cikk az irányadó. A PD és az LGD értéket nem kötelező megadni a 01. és 03. táblában.

A belső minősítésen alapuló (IRB) módszert alkalmazó hitelintézetek esetében a CRR Harmadik részének a hitelkockázati tőkekövetelményről szóló II. cím 3. fejezetét kell alkalmazni. A kitettségérték meghatározásához a CRR 166. cikke, a kockázati súly meghatározásához a vállalati ügyfelek esetében (01. tábla) a CRR 153. cikke, a háztartási ügyfelek esetében (03. tábla) a CRR 154. cikke alkalmazandó. A PD és az LGD érték meghatározásához a vállalati ügyfelek esetén (01. tábla) a CRR 160. és 161. cikke, a háztartási ügyfelek esetén (03. tábla) a CRR 163. és 164. cikke alkalmazandó.

Ha egy ügylethez több kockázati súly tartozik, akkor azt egy sorban, a kockázati súlyoknak a kapcsolódó kitettségértékekkel súlyozott átlagos értékével kell megadni.

A lehívott és a le nem hívott állományok hitelkockázati mutatóit egyetlen soron, a megfelelő kitettségértékekkel súlyozva kell jelenteni.

Azokat az oszlopokat, amelyekben a CRR előírásai alapján kell jelenteni az adatokat, nem kell kitöltenie azon adatszolgáltatónak, amely működése nem tartozik a CRR vonatkozó cikkei (tőkemegfelelés) hatálya alá.

9. A 01. és 03. tábla ca) oszlopában a tárgyidőszak végén fennálló ügyleti kamat évesített értékét kell feltüntetni.

10. A 01. és 03. tábla cb) oszlopában a kamatozás módja a 3. melléklet 4.11. pontja szerinti, az MNB honlapján közzétett technikai segédletben megadott kódtár szerint töltendő.

A 01. és 03. tábla cc) oszlopában referenciakamatlábhoz kötött kamatozás esetében a referenciakamat kamatperiódusának hossza, nem referenciakamathoz kötött ügyletek esetében fix kamatozású hitelek esetén az eredeti (nem hátralévő) futamidő, változó kamatozású (nem referenciakamathoz kötött és nem fix kamatozású) hitelek esetén a legjobb becslés szerinti adat jelentendő.

A 01. és 03. tábla cd) oszlopa csak abban az esetben töltendő ki, ha a kamatozás módja referenciakamatlábhoz kötött fix vagy változó felárral. Ha a kamatfelár nem változik a teljes futamidő alatt, az eredeti (nem hátralévő) futamidő jelentendő. A kamat és a kamatfelár periódus hosszát hónapokban kifejezve, egész számra kerekítve kell megadni.

A 01. és 03. tábla ce) oszlopában az az időpont jelentendő, amikor a kamat a tárgyidőszakot követően legközelebb változni fog. Referenciakamathoz kötött termékek esetén az az időpont jelentendő, amikor a báziskamat legközelebb változni fog, nem referenciakamathoz kötött ügyletek esetében a kamat átárazódásának időpontja, amely fix kamatozású hitelek esetén megegyezik a lejárat dátumával, változó kamatozású, nem referenciakamathoz kötött hitelek esetén pedig a legjobb becslést kell alkalmazni.

A 01. és 03. tábla cf) oszlopa csak akkor töltendő ki, ha a kamatozás referenciakamathoz kötött, fix vagy változó felárral. Azt a vonatkozási időpont utáni legközelebbi időpontot kell megadni, amikor a kamatfelár változni fog, amennyiben a kamatozás referencia kamatlábhoz kötött és a felár változó, illetve a lejárat dátumát, ha a kamatfelár nem változik a teljes futamidő alatt (referencia kamathoz kötött fix felárral).

Abban az esetben, ha egy KHR-azonosítóhoz több lehívás is tartozik, akkor a legjellemzőbb (legnagyobb összegű) hitel paramétereit kell megadni.

A 01. és 03. tábla cm) oszlopában a kamatbázis, a 01. és 03. tábla ch) oszlopában pedig a tőketörlesztés módja a 3. melléklet 4.11. pontja szerinti, az MNB honlapján közzétett technikai segédletben megadott kódtár szerint töltendő ki.

A 01. és 03. tábla cc)-cf), illetve cj)-cl) oszlopát lejárt, felmondott vagy folyószámlahitelek esetén üresen kell hagyni. A nem kamatozó instrumentumokat a cb) oszlopban külön kóddal kell jelölni.

Abban az esetben, ha egy KHR-azonosítóhoz több lehívás is tartozik, akkor a kamatozással, tőketörlesztéssel kapcsolatos oszlopokban [01. és 03. tábla ca)-cm) oszlop] a legjellemzőbb (legnagyobb összegű) hitel paramétereit kell megadni.

11. A 03. tábla bg) oszlopában a folyósításkori hitelfedezeti arány alatt a jövedelemarányos törlesztőrészlet és a hitelfedezeti arányok szabályozásáról szóló 32/2014. (IX. 10.) MNB rendeletben (a továbbiakban: JTM rendelet) foglaltaknak megfelelően a hitelbírálatkori kitettség és a fedezet forgalmi értékének hányadosát kell érteni.

12. A 01. tábla bg), valamint a 03. tábla bn) oszlopában az adott szerződéshez kapcsolódó fennálló hátralék esetén a legrégebbi késedelembe eséstől eltelt napok számát kell kimutatni.

13. A 01. tábla bh) és a 03. tábla bq) oszlopában a 3. melléklet 4.11. pontja szerinti, az MNB honlapján közzétett technikai segédletben megadott kódoknak megfelelően kell szerepeltetni az ügyfél/ügyletszintű nem teljesítő minősítést.

14. A 02. tábla ba) oszlopában típusonként összevontan, a 3. melléklet 4.11. pontja szerinti, az MNB honlapján közzétett technikai segédletben megadott kódok alapján kell besorolni az egyes ügyletekhez tartozó fedezetek közül azokat, amelyek a hitelkockázatok mérséklése céljából figyelembe vehetők. Ha egy adott hitelügylet mögött többfajta fedezet áll, akkor azokat a 02. és 04. táblában külön sorokban kell feltüntetni úgy, hogy a szerződés azonosítója [aa) oszlop] azonosak, míg a ba)-bc) oszlopban jelentett értékek eltérnek.

A 04. tábla ba) oszlopában fedezet típusonként összevontan, a 3. melléklet 4.11. pontja szerinti, az MNB honlapján közzétett technikai segédletben megadott kódok alapján kell besorolni az egyes ügyletekhez tartozó fedezeteket, a következők szerint:

a JTM rendelet hatálya alá tartozó jelzáloghitelhez, illetve gépjárműhitelhez kapcsolódó ingatlan fedezet és gépjármű fedezet teljes körűen szerepeltetendő,

egyéb hiteltípus fedezete és az ingatlanon, illetve gépjárművön kívüli egyéb fedezet esetén pedig azokat kell jelenteni, amelyek a hitelkockázatok mérséklése céljából figyelembe vehetők.

A fedezetek értékét a 02. és 04. tábla bb) oszlopában, az adatszolgáltató fedezeti nyilvántartásában szereplő hitelfedezeti (vagy hitelbiztosítéki) érték alapján kell megadni, míg a bc) oszlopban a rendelkezésre álló forgalmi érték alapján. A bc) oszlopot üresen kell hagyni abban az esetben, ha nem áll rendelkezésre a fedezet forgalmi értékére vonatkozó információ, azonban ingatlan és gépjármű fedezet esetén mindig szerepeltetni kell a forgalmi értéket. Ha egy fedezet egyszerre több szerződéshez is kapcsolódik, akkor szerződésenként akkora részt kell kimutatni, amekkora a fedezet teljes értékéből az adott kitettséghez a kockázatok fedezésére figyelembe vehető.

Fedezetlen hitel esetében a 02. és 04. táblában nem kell adatot szerepeltetni.

15. A 03. tábla aj) oszlopában meg kell adni, hogy az adott hitelt ügynökön keresztül folyósították-e vagy közvetlenül az adatszolgáltató nyújtotta.

16. A 03. tábla ak) oszlopában kell jelölni, hogy az adott hitelt az MNB Minősített Fogyasztóbarát Lakáshitelnek minősítette-e.

17. A 03. tábla bh)-bl) oszlopában jelentendő adatokra a JTM rendeletnek a JTM-mutató számítására vonatkozó rendelkezései az irányadók.

18. A 03. tábla bi) oszlopában jelentendő adatokra a JTM rendelet JTM számítására vonatkozó előírásai azzal az eltéréssel irányadók, hogy a JTM rendelet 2. § 6. pont c) alpontja szerinti esetben a havi törlesztőrészletet 100 százalékos értéken kell figyelembe venni.

19. A 01. és 03. táblában jelentendő adatok köre a mérlegen belüli és a mérlegen kívüli hitelügyletekre egyaránt kiterjed (pl. hitelkeret).

20. A 03. tábla bo) oszlopában a hitelkerettel rendelkező termékek esetében a vonatkozási időpontban rendelkezésre álló hitelkeret összegét kell megadni. Amennyiben a tárgyidőszakban a keretösszeg változik (pl. keretemelésre kerül sor), akkor a tárgyidőszak utolsó napján rendelkezésre álló (pl. keretemelés esetén a megemelt) hitelkeret összegét kell jelenteni.

21. A 03. tábla bp) oszlopában a vonatkozási időpontban le nem hívott (szabad, még ki nem használt) hitelkeret összegét kell jelenteni.

22. A 05. tábla bc) oszlopában az ügyfél állandó lakóhelye szerinti országot kell megadni, a 3. melléklet 4.2. pontja szerinti, az MNB honlapján közzétett technikai segédletben megadott országkódok feltüntetésével.

23. A 04. tábla bd) oszlopában a fedezet elhelyezkedése szerinti település megnevezését kell megadni a 3. melléklet 4.11. pontja szerinti, az MNB honlapján közzétett technikai segédletben megadottak alapján.

24. A 05. tábla be) oszlopában az ügyfél állandó lakóhelye szerinti járást kell megadni a 3. melléklet 4.11. pontja szerinti, az MNB honlapján közzétett technikai segédletben megadott kódok alapján.

25. A 05. tábla bf) oszlopában az ügyfél állandó lakóhelye szerinti település típust kell megadni a 3. melléklet 4.11. pontja szerinti, az MNB honlapján közzétett technikai segédletben megadott kódok alapján.